Meet: JENYKA
Post categories: In Sound Ninja
Представи се
Казвам се Евгения Кринчева и уча в Гимназия за сценични изкуства „Акатамус.“ В музикалния свят обаче съм позната под артистичния си псевдоним JENYKA. Аз съм певица, текстописец и автор на музика, изразяваща емоции и вдъхновение чрез съвременен поп и инди стил. 🎶
Как, кога и защо започна да се занимаваш с музика?
Музиката ме вдъхновява от най-ранна възраст. Започнах да свиря на китара, пиано и барабани, както и да пея още когато бях много малка. Първо научих да чета ноти, а след това и книги. След като станах финалист на „България търси талант“ през 2021, реших, че музиката ще бъде моят път. Преди две години завърших курса по музикално продуциране в Sound Ninja, а от тази година започнах да пиша собствени песни и вече имам няколко международни проекта зад гърба си.
С времето осъзнах, че музиката е моят начин да изразявам емоциите си и да вдъхновявам другите.
Кои са твоите любими стилове и изпълнители и по какъв начин са ти повлияли?
Моите любими стилове са мелодичен поп, инди, електронна музика и джаз. Слушам разнообразна музика и се стремя всяка моя песен да бъде различна, но същевременно да носи онова разпознаваемо нещо, което я прави „моя“.
Любимите ми изпълнители като Оливия Родриго, Били Айлиш, Gigi Perez, Amy Winehouse, Ed Sheeran и Елвис Пресли са оказали значително влияние върху моята музика, като ме вдъхновяват да бъда искрена и автентична в текстовете си. Всеки от тях носи уникален стил и подход към създаването на музика, които ме мотивират да изразявам своите чувства и идеи по начин, който резонира със слушателя.
Били Айлиш, например, ме вдъхновява да създавам атмосферни и емоционални звукови пейзажи, които да носят дълбочина и интимност. Оливия Родриго ми показва как да бъда открита и уязвима в текстовете, като същевременно създавам мощна и запомняща се музика.
От друга страна, влиянието на Amy Winehouse ме мотивира да бъда смела и да съчетавам различни стилове в музиката си, докато Ed Sheeran ме учи как да създавам песен, която е както лична, така и универсална, за да докосне широк кръг от хора.
Тези изпълнители са ми показали колко важно е да бъда вярна на себе си и да търся уникално звучене, което да отразява моите емоции и преживявания.
С какви проблеми се сблъскваше преди обучението в Sound Ninja и как успя да ги преодолееш?
Първата и най-голяма полза беше, че за мен се откри нов свят, в който аз мога да бъда човекът, който създава музика. Втората полза беше осъзнаването, че този процес е изключително сложен и изисква още много знания и умения, за да стана истински професионалист. Работя усилено, но знам, че ми предстои още дълъг път.
Третата полза е, че в моето домашно студио започнах да записвам идеи за мелодии, да създавам демо версии на песни, и постепенно нещата започнаха да изглеждат все по-реалистични. Четвъртата полза е, че се научих да комуникирам по-добре с всички, които участват в създаването, миксирането и мастерирането на песен.
Обучението в Sound Ninja беше огромен тласък за моето развитие. Научих как да структурирам песните си по-професионално и как да използвам съвременни техники за музикална продукция. Преди курса често се сблъсквах с предизвикателства при записването и смесването на вокали, но благодарение на академията успях да ги преодолея и да създавам песни с качествено звучене.
Разкажи ни повече за произведението, което представяш.
През 2024 година записах 6 мои авторски песни и искам да изкажа огромната си благодарност на всеки, който ме подкрепи при създаването на тези песни.
Първата ми песен „Hopeless“ спечели второ място в Световния конкурс On the Music Waves 2024.
Втората ми песен „Everything“ само преди дни беше избрана за най-добра нова песен на Международния конкурс за нови песни в Рим, Италия.
Третата ми песен „There Was a Light“ вече е в ротация в радиа в Италия, Франция и Белгия.
Четвъртата ми песен „When I Leave!“ излезе в дигиталните платформи на 16 ноември.
В линка може да чуете всичките песни: linktr.ee/jenyka 🎶✨
На 2 ноември успях да представя авторската си музика и в акустичен вариант на концерт на Sofar и се надявам скоро да публикувам и акустичните версии.
Всяка една от песните е история от моя път и е отражение на моите преживявания, и ще е страхотно, ако песните ми ви докоснат и ги припознаете към своя живот.
Последната ми песен „When I Leave!“ е част от пътя ми към самооткриване и освобождаване от ограниченията. Песента е вдъхновена от желанието ми да намеря баланс и хармония в живота, както и да заявя своята увереност, че всеки може да се промени към по-добро и да отстоява своята важност и уникалност.
Какво ми предстои?
През декември ще излезе моята пета песен. Освен това, шестата ми авторска песен вече е готова и се надявам да я чуете през януари. Работя усилено по нови студийни записи и участвам в проекти с известни DJ като вокал. Възможно е да издам албум, а музиката ми е вдъхновена от мечтата ми да достигне до целия свят. Отворена съм за колаборации и нови песни с всеки, който вярва, че можем да правим качествена музика. Можете да ме намерите на моите профили в социалните мрежи.

